पाएं अपने शहर की ताज़ा ख़बरें और फ्री ई-पेपरडाउनलोड करें
ऑक्सीजन बेड ढूंढने में आधा घंटे से ज्यादा देर हो गई और मेडिकल कॉलेज हॉस्पिटल की चौखट पर खड़ी एंबुलेंस में इलाज का इंतजार कर रहे शिक्षक ने दम तोड़ दिया। शिक्षक की मौत के लिए भाई ने मेडिकल कॉलेज प्रबंधन की लापरवाही बताया है। शिक्षक धर्मेंद्र खरे को जिला अस्पताल शिवपुरी से मेडिकल काॅलेज हॉस्पिटल रेफर किया था।
वहीं नगर पालिका शिवपुरी के इंजीनियर के बेटे और ग्वालियर में निजी स्कूल संचालक की मौत हो गई है। खनियांधाना निवासी शिक्षक धर्मेंद्र खरे (40) पुत्र डीपी खरे की गंभीर हालत के चलते मंगलवार की सुबह 8:30 बजे के बाद मेडिकल कॉलेज रेफर किया था। एंबुलेंस से पहुंचे तो सीधे भर्ती नहीं किया और बेड ढूंढकर बताने की कहकर उलझाए रखा। पर्चा भरवाने की औपचारिकता में भी समय लगा दिया, तब तक 9:30 बज चुके थे।
इधर शिक्षक धर्मेंद्र ने इलाज के इंतजार में एंबुलेंस में ही दम तोड़ दिया। मौत से पहले रेफर करने में भी एक से डेढ़ घंटे का समय लगा दिया था। भाई बंटी खरे का कहना है कि गंभीर हालत को देखकर हमने मेडिकल कॉलेज रेफर करने की बात कही।
एंबुलेंस तक ले जाने के लिए ऑक्सीजन सिलेंडर नहीं मिला। डॉक्टर कहने लगे कि ऊपर कहीं से सिलेंडर ले आएं, हमारे पास वार्ड ब्वॉय नहीं है। एंबुलेंस के कर्मचारी आकर सिलेंडर ढूंढकर लाया। करीब डेढ़ घंटा बीत चुका था। वहीं मौत के बाद भी लाश एंबुलेंस में पड़ी रही।
बुजुर्गों के साथ अब युवा भी दम तोड़ रहे, निजी स्कूल संचालक, नगर पालिका इंजीनियर के बेटे व पूर्व पार्षद की मौत
17 साल की इकलौती बेटी की मौत, मुक्तिधाम पर बिलखता रहा पिता
{बुजुर्गों के बाद अब कोरोना से युवा भी दम तोड़ रहे हैं। मंगलवार को 40 साल के शिक्षक धर्मेंद्र खरे के अलावा निजी स्कूल संचालक मुजीव उल्ला खान की ग्वालियर लिंक हॉस्पिटल में इलाज के दौरान मौत हो गई। नगर पालिका शिवपुरी के इंजीनियर एसके पांडेय के बेटे श्रेयशकर पांडेय (30) की सोमवार की रात 10 बजे मौत हो गई।
इसके अलावा पिछोर में दो वार के पूर्व पार्षद एवं नपाध्यक्ष पद के दावेदार हितेंद्र उर्फ हल्केराम लोधी (40) निवासी नई बस्ती हनुमान बाग की कोरोना संक्रमित होने के बाद मौत हो गई है। 35 साल के बृजेश लोधी निवासी शिवपुरी 32 साल के प्रताप प्रजापति पुत्र दीपक प्रजापति निवासी गुना ने भी शिवपुरी में दम तोड़ दिया। {इलाज के दौरान 17 साल की वर्षा जोशी पत्नी वीरेंद्र जोशी निवासी रामनगर करैरा की मौत हो गई। मुक्तिधाम शिवपुरी पर अंत्येष्टि के लिए पिता पहुंचा। अंत्येष्टि से पहले पता चला कि वीरेंद्र जोशी की यह इकलौती संतान थी। पिता मुक्तिधाम पर बिलखता रहा। कर्मचारियों ने अंत्येष्टि की व्यवस्था कराई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva zho_Hant eng_Latn